Godsdiensuitsprake is aanstootlik, sê CDPJohn Block Foto: TimesLive Die Christen-Demokratiese Party gaan ŉ saak by die Kommissie vir die Bevordering en die Beskerming van die Regte van Taal-, Godsdiens- en Kultuurgemeenskappe indien ná ŉ uitlating deur die voorsitter van die ANC in die Noord-Kaap. “Die volgehoue uitsprake van ANC-kaders, met pres. Jacob Zuma aan die voorpunt, wat Christene aanstoot gee, kry net nie end nie, ten spyte van al die mooi versoeke, teregwysigings en selfs baie ernstige kritiek soos dat dit op godslastering neerkom,” sê ds. Theunis Botha, leier van die Christen-Demokratiese Party (CDP). John Block, omstrede voorsitter van die ANC in die Noord-Kaap, het, na berig word, gesê om saam met Zuma, wat hy as priester voorgehou het, te wandel, is soos om saam met God te wandel. “Ons verwelkom dit dat die ANC dié keer beswaar gemaak het deur aan te voer dat Block buite konteks aangehaal word, maar dit verander niks aan die feit dat die ANC volhou om God as politieke werktuig te misbruik nie, boonop om optredes en beleid strydig met Bybelse moraliteit te probeer regverdig nie,” het Botha gesê. “Dit is ook in die teenwoordigheid van Zuma self gedoen, wat so ver ons kennis strek, ook nie Block tereggewys het nie.” Botha sê dit laat die CDP met geen ander opsie nie as om die saak onverwyld met die kommissie op te neem. “Ons sal ook vasstel of dié optrede om Christen-kiesers aanstoot te gee nie op ‘n skending van die verkiesingskode neerkom nie.” Lees ook: ANC betwis godslasterlike artikel “Om saam met Zuma te loop, is soos om saam met God te loop”